## Odluka o stručnoj službi Sabora Republike Hrvatske

### NN 60/1992 (1.10.1992.), Odluka o stručnoj službi Sabora Republike Hrvatske

# ZASTUPNIČKI DOM SABORA REPUBLIKE HRVATSKE

Na temelju članka 271. stavka 1. Poslovnika Zastupničkog doma Sabora
Republike Hrvatske, Zastupnički dom Sabora Republike Hrvatske na sjednici
24. rujna 19s2. godine, donio je

## ODLUKU

### o stručnoj službi Sabora Republike Hrvatske

I.

Ovom Odlukom osniva se Stručna služba Sabora Republike Hrvatske (u daljnjem
tekstu: Stručna služba) i uređuje njen djelokrug, osnove unutarnjeg ustrojstva
te ovlaštenja i odgovornosti rukovoditelja.

II.

Stručna služba obavlja stručne, administrativno-tehničke i druge poslove
u vezi s radom Sabora Republike Hrvatske (u daljnjem tekstu: Sabor) a osobito
poslove koji se odnose na: sazivanje i održavanje sjednica domova Sabora
izradu nacrta zaključaka, izvješća i zapisnika, izaradu nacrta akata (zakona,
odluka, deklaracija, zaključaka, rezolucija) koje donosi Sabor ili radno
tijelo Sabora; izradu ili sudjelovanje u izradi referata, izvješća i bilježaka
te stručnu obradu materijala radi pripreme zastupnika za sudjelovanje u
radu Sabora i radnih tijela Sabora; razmatranje prijedloga akata upućenih
Saboru, glede njihove usklađenosti s Ustavom i pravnim sustavom Republike
Hrvatske. Stručna služba obavlja stručne i druge poslove i za Izbornu komisiju
Republike Hrvatske i Komisiju za utvrđivanje ratnih i poratnih žrtava.
Za obavljanje određenih poslova i stavka 1. ove točke Sabor može imati
i zajedničke stručne službe s Uredom predsjednika Republike i Vladom Republike
Hrvatske.

III.

Poslovi i zadaće Stručne službe obavljaju se u organizacijskim jedinicama.

IV.

Stručnom službom Sabora rukovodi tajnik Sabora. Tajnik Sabora organizira
i usklađuje rad Stručne službe i odgovoran je Saboru za stručni, djelotvorni
i pravodobni rad Stručne službe.

V.

Tajnik Sabora ima, u odnosu na Stručnu službu Sabora položaj funkcionara
koji rukovodi radom ministarstva, odnosno drugim organom državne uprave.
Tajnik Sabora ima zamjenika. Zamjenik tajnika Sabora zamjenjuje tajnika
u slučaju njegove odsutnosti ili spriječenosti. Tajnik Sabora ima pomoćnike.
Pomoćnike tajnika Sabora imenuje Odbor za izbor, imenovanja i administrativne
poslove, na prijedlog tajnika Sabora.

VI.

Najsloženiji poslovi i zadaće Stručne službe povjeravaju se djelatnicima
koje imenuje, na prijedlog tajnika Sabora, Odbor za izbor, imenovanja i
administrativne poslove. Pravilnikom o unutarnjem ustrojstvu, načinu rada
i sistematizaciji radnih mjesta u Stručnoj službi Sabora utvrđuju se rukovodeći
djelatnici te njihovi poslovi i zadaće.

VII.

Pravilnikom o unutarnjem ustrojstvu, načinu rada i sistematizacija radnih
mjesa u Stručnoj službi Sabora utvrđuju se poslovi koje obavljaju organizacijske
jedinice i radne jedinice u sastavu organizacijskih jedinica; programiranje
i planiranje rada; ovlaštenja i odgovornosti djelatnika u obnašanju poslova;
prava i obveze djelatnika i sistematizacija radnih mjesta sa brojem izvršitelja.

VIII.

Tajnik Sabora uskladit će pravilnik iz točke VII. ove Odluke, s odredbama
ove Odluke, u roku od 30 dana od dana njenog stupanja na snagu.

IX.

Imenovani djelatnici i djelatnici dosadašnje Stručne službe nastavljaju
radom u Stručnoj službi do njihovog raspoređivanja prema aktu iz točke
VII. i VIII. ove Odluke. Na djelatnike Stručne službe koji ne budu imenovani,
odnosno raspoređeni, u smislu Zakona o upravi, primjenjuju se odredbe članka
381. do 383. Zakona o upravi i drugi odgovarajući propisi.

X.

Danom stupanja na snagu ove Odluke prestaje važiti Odluka o Stručnim
službama Sabora republike Hrvatske ("Narodne novine", br. 13/83.).

XI.

Ova Odluka stupa na snagu danom donošenja, a objavit će se u "Narodnim
novinama".

Klasa: 021-03/92-01 /05

Zagreb, 24. rujna 1992.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**Stjepan Mesić, v. r.**

Odluka, NN 60/1992-1585